Ábrahám Erika

*apa halálának évfordulója*

csak este gyújtok mécsest

vajon tetszene neki vagy

irritálná az orrát a szaga

mindössze ez jutott eszembe

aztán az otthoni padlás ahogy

a múltam lehelte rám mélyre

szívtam mindig és hogy már

nem kívánok emlékezni rá

a fájást már csak definiálom

leírom mint egy objektumot

tőlem független hordozom

körüljárom ez itt a fájás

a gangon nyargaló szél illata

egy arcél apa krákogása

belém égett képek hívószavak

tolódnak túlélő hallgatásba

*nem járunk egymás tájain*

csak mesélünk róluk óvatosan

árnyalva a látványosságokat

túlzásokba nem esve a másik

vélt ízléséhez színezünk és

rajzolunk ki részeket az egészből

még érdek nélkül szemlélődve

nézünk szét magunkban jé itt

talán szívesen elidőzne a másik

az ő képzelt tekintetével eddig nem

jegyzett részletek válnak láthatóvá

vajon tetszene neki ez a belső

naplemente bár értené a kiszáradt

kérgű fán mocorgó rügyet a sorvadás

segédigéit kántáló öreget a vénséges

vén árnyékokat talán ő leszámolná

a láva tüzét őrző rétegeket

mások által lelakott kertekben

igyekszünk majd szétdúlt atlantiszok

darabkáin szilánkok között mezítláb

lépegetni félelem faláról örökösen

visszapattanó szavak kapkodva feltartott

tiltótáblák ellenére ide és ide talán

még lehet ha beengedsz ígérem

tiszta lábbal